Oikeusministeriö
Lainvalmisteluosasto
PL 25
00023 VALTIONEUVOSTO
kirjaamo.om@om.fi	
Oikeusministeriön lausuntopyyntö OM 5/41/2006, OM018:00/2006, 12.5.2006	
	
DNA-TUNNISTEIDEN MÄÄRITTÄMINEN	
DNA-tunnisteiden määrittämistä koskevia pakkokeinolain muutoksia valmistellut oikeusministeriön työryhmä jätti 12.5.2006 ehdotuksensa oikeusministeriölle (DNA-tunnisteiden määrittäminen. Lausuntoja ja selvityksiä 2006:10)

Ehdotus on valmisteltu oikeusministeriön 9.3.2006 asettamassa työryhmässä hallituksen esityksen muotoon. Esitys on tarkoitus antaa eduskunnalle syksyllä 2006.

Viitaten lausuntopyyntöönne Helsingin kihlakunnan poliisilaitos lausuu työryhmän ehdotuksesta seuraavaa:

Henkilöön kohdistuvan etsinnän toteuttaminen

DNA-tunnisteen määrittämiseksi tarvittava näyte otetaan pääsääntöisesti, kuten työryhmän mietinnössä todetaan, henkilön syljestä niin sanottuna poskitikkunäytteenä. Voimassa olevan lain mukaan kyseinen toimenpide luokitellaan pakkokeinolain 5 luvun 9 §:n mukaiseksi henkilönkatsastukseksi ja siten voimassa olevan lain mukaan sukupuolisääntöä on noudatettava myös pelkän sylkinäytteen ottamiseen.

Mietinnössä tehty esitys pakkokeinolain 5 luvun 12 §:n muuttamiseksi ja sukupuolisäännön poistamiseksi mainitun näytteen ottamisessa on erittäin perusteltu muutos, johon Helsingin poliisilaitos yhtyy. Nykyisellä niin sanotulla poskitikkumenetelmällä otettava näyte ei loukkaa kohteen intimiteettiä kuten sukupuolisäännöllä on tarkoitettu suojattavan. Perusteluissa on tuotu esiin näkemys sukupuolisäännön noudattamisen synnyttämästä tarpeettomasta esitutkinnan vaikeutumisesta pienissä kihlakunnissa. Kyseinen ongelma ei ole ainoastaan pienten kihlakuntien, vaan se vaikeuttaa toimintaa myös Helsingin kokoisessa kihlakunnassa.

Henkilötuntomerkkien ottaminen

DNA-tunnisteen määrittämiseksi tarvittavan näytteen ottoa voidaan nykyisellään pitää käytännössä samankaltaisena toimenpiteenä kuin henkilötuntomerkkien ottamista, josta säädellään pakkokeinolain 6 luvun 4 §:ssä. Toimenpidettä voitaneen verrata sormenjälkien taltioimiseen henkilöltä. Vaihtoehtona työryhmän ehdottamalle muutokselle Helsingin kihlakunnan poliisilaitos ehdottaa, että DNA-tunnisteen määrittämiseksi otettavan näytteen ottaminen siirrettäisiin henkilökatsastuksen piiristä henkilötuntomerkkien ottamisen piiriin ja kirjattaisiin erillisenä momenttina pakkokeinolain 6 luvun 4 §:ään.

DNA-tunnisteiden määrittäminen ja tallentaminen

Helsingin kihlakunnan poliisilaitos katsoo, että DNA-tunnisteen määrittäminen ja tallentaminen rekisteriin mietinnössä mainituin edellytyksin törkeisiin rikoksiin lainvoimaisesti tuomituilta on erittäin perusteltu ehdotus ja yhtyy mietinnössä esiin tuotuun pakkokeinolain 6 luvun 5 §:n muutostarpeeseen. 

Poliisikomentaja
Poliisipäällikkö	Jukka Riikonen

Apulaispoliisipäällikkö	Jari Liukku

TIEDOKSI	Rikososasto

ALe/PTo